প্রিয়াঙ্কা চোপড়ার বাগদানের আংটি নিয়ে কম আলোচনা হয়নি। নিক জোনাসের দেওয়া সেই আংটির দাম তিন লাখ ডলার [প্রায় আড়াই কোটি টাকা]! তবে শুধু আংটি নয়, ৩০ অক্টোবর ব্রাইডাল শাওয়ারে অভিনেত্রীকে দেখা গেল পূর্ণাঙ্গ সাজে। অনুষ্ঠানে ১০ লাখ ডলারের [প্রায় সাড়ে আট কোটি] অলংকারে সেজেছিলেন প্রিয়াঙ্কা। বাগদানের আংটি হিসাব করলে সব মিলিয়ে ১১ কোটি টাকার গহনা পরেছিলেন তিনি। পিপলডটকমের খবর অনুযায়ী, ব্রাইডাল শাওয়ারে পরা প্রিয়াঙ্কার সব অলংকার কেনা হয়েছে বিখ্যাত গহনা তৈরির প্রতিষ্ঠান টিফানি অ্যান্ড কম্পানি থেকে। অনুষ্ঠানে হাজির ছিলেন দুই পক্ষের ঘনিষ্ঠ ১০০ অতিথি, যাঁদের মধ্যে উল্লেখযোগ্য হলিউড অভিনেত্রী লুপিটা নিয়ঙ্গ, কেলি রিপা। বিভিন্ন সূত্র মতে, ১ ডিসেম্বর ভারতে বিয়ে হওয়ার কথা প্রিয়াঙ্কা-জোনাসের। তবে আনুষ্ঠানিক ঘোষণা এখনো হয়নি।